CELEX: 32021R1933
Language: fi
Date: 2021-07-14 00:00:00
Title: Komission delegoitu asetus (EU) 2021/1933, annettu 14 päivänä heinäkuuta 2021, Euroopan parlamentin ja neuvoston asetuksen (EU) N:o 576/2013 täydentämisestä siltä osin kuin on kyse lemmikkilintujen ei-kaupallisia siirtoja joltakin alueelta tai jostakin kolmannesta maasta jäsenvaltioon koskevista säännöistä (ETA:n kannalta merkityksellinen teksti)

10.11.2021   
               
               
                  FI
               
               
                  Euroopan unionin virallinen lehti
               
               
                  L 396/4
               
            
         KOMISSION DELEGOITU ASETUS (EU) 2021/1933,
         annettu 14 päivänä heinäkuuta 2021,
         Euroopan parlamentin ja neuvoston asetuksen (EU) N:o 576/2013 täydentämisestä siltä osin kuin on kyse lemmikkilintujen ei-kaupallisia siirtoja joltakin alueelta tai jostakin kolmannesta maasta jäsenvaltioon koskevista säännöistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon lemmikkieläinten muista kuin kaupallisista siirroista ja asetuksen (EY) N:o 998/2003 kumoamisesta 12 päivänä kesäkuuta 2013 annetun Euroopan parlamentin ja neuvoston asetuksen (EU) N:o 576/2013 (1) ja erityisesti sen 5 artiklan 5 kohdan, 17 artiklan 2 kohdan toisen alakohdan sekä 19 artiklan 1 kohdan ensimmäisen alakohdan,
         sekä katsoo seuraavaa:
         
                     (1)
                  
                  
                     Asetuksessa (EU) N:o 576/2013 vahvistetaan eläinten terveyttä koskevat vaatimukset, joita sovelletaan lemmikkieläinten, myös sen liitteessä I olevassa B osassa tarkoitettujen lintujen (lemmikkilintujen), ei-kaupallisiin siirtoihin, ja säädetään, että ennalta ehkäiseviä terveystoimenpiteitä voidaan hyväksyä delegoiduilla säädöksillä eläinten terveyden ja kansanterveyden suojelemiseksi taudeilta tai tartunnoilta, jotka todennäköisesti leviävät joltakin alueelta tai jostakin kolmannesta maasta jäsenvaltioon tapahtuvien lemmikkilintujen ei-kaupallisten siirtojen seurauksena.
                  
               
                     (2)
                  
                  
                     Asetuksessa (EU) N:o 576/2013 säädetään myös, että ennalta ehkäisevien terveystoimenpiteiden on perustuttava riittäviin, luotettaviin ja validoituihin tieteellisiin tietoihin ja niitä on sovellettava oikeasuhteisesti siihen riskiin nähden, joka kansanterveydelle tai eläinten terveydelle aiheutuu kyseisten tautien tai tartuntojen leviämisestä lemmikkilintujen rajatylittävien siirtojen seurauksena.
                  
               
                     (3)
                  
                  
                     Unionin sääntöjen yksinkertaisuuden ja avoimuuden vuoksi sekä näiden sääntöjen soveltamisen helpottamiseksi ja päällekkäisyyksien välttämiseksi lemmikkilintujen ei-kaupallisia siirtoja joltakin alueelta tai jostakin kolmannesta maasta jäsenvaltioon koskevat säännöt olisi vahvistettava yhdessä säädöksessä pikemmin kuin useissa erillisissä ristiviittauksia sisältävissä säädöksissä. Tämä lähestymistapa vastaa myös eläinten terveyttä koskevaan unionin lainsäädäntöön liittyvää nykyistä lähestymistapaa, kuten Euroopan parlamentin ja neuvoston asetuksessa (EU) 2016/429 (2) omaksuttua lähestymistapaa, jossa suositaan unionin sääntöjen yksinkertaistamista niiden soveltamisen helpottamiseksi ja hallinnollisen rasituksen vähentämiseksi.
                  
               
                     (4)
                  
                  
                     Lintuinfluenssa on lintujen tarttuva virustauti, jolla voi olla kielteinen vaikutus eläinten terveyteen ja kansanterveyteen. On huomattava, että lintuinfluenssavirusten aiheuttamat tartunnat kotieläiminä pidettävässä siipikarjassa aiheuttavat taudin kahta päämuotoa, jotka eroavat virulenssiltaan. Matalapatogeeninen muoto aiheuttaa yleensä ainoastaan lieviä oireita, kun taas korkeapatogeeninen muoto aiheuttaa hyvin korkeaa kuolleisuutta useimmissa siipikarjalajeissa. Kyseisellä taudilla voi sen vuoksi olla vakava vaikutus siipikarjankasvatuksen kannattavuuteen. Lisäksi vaikka lintuinfluenssaa esiintyy pääasiassa linnuissa, tietyissä olosuhteissa tartuntoja voi esiintyä myös ihmisissä, vaikkakin riski on yleisesti ottaen hyvin vähäinen.
                  
               
                     (5)
                  
                  
                     Kun korkeapatogeenisen lintuinfluenssan (HPAI) H5N1-alatyypin ensimmäinen tapaus ilmeni vuonna 2005 vankeudessa pidettävässä unioniin tuodussa linnussa, komission päätöksessä 2005/759/EY (3) säädettiin suojatoimenpiteistä, joiden tarkoituksena oli estää HPAI-viruksen kulkeutuminen unioniin omistajiensa mukana seuraavien lemmikkilintujen siirroissa sekä viruksen leviäminen unionissa. Päätös 2005/759/EY kumottiin ja korvattiin komission päätöksellä 2007/25/EY (4) tällaisten siirtojen eläinten terveydelle aiheuttamien jatkuvien riskien vuoksi. Päätöstä 2007/25/EY muutettiin edelleen unionin epidemiologisessa tilanteessa tapahtuneiden muutosten vuoksi ja sen soveltamispäivää pidennettiin useita kertoja – viimeksi komission täytäntöönpanopäätöksellä (EU) 2020/2107 (5). Päätöksen 2007/25/EY voimassaolo on nyt päättymässä 31 päivänä joulukuuta 2021.
                  
               
                     (6)
                  
                  
                     Koska lintuinfluenssan maailmanlaajuinen uhka on kuitenkin kasvanut viime vuosina eikä epidemiologisen tilanteen odoteta lähitulevaisuudessa paranevan, on aiheellista ottaa käyttöön asetukseen (EU) N:o 576/2013 perustuvia pysyviä suojatoimenpiteitä sen varmistamiseksi, että lemmikkilintujen ei-kaupalliset siirrot unioniin eivät aiheuta riskiä lintuinfluenssaviruksen kulkeutumisesta ja leviämisestä.
                  
               
                     (7)
                  
                  
                     Jotkin alueet ja kolmannet maat soveltavat lemmikkilintujen ei-kaupallisiin siirtoihin alueelleen eläinten terveyttä koskevia sääntöjä, jotka vastaavat tässä asetuksessa vahvistettuja sääntöjä. Sen vuoksi kyseisiltä alueilta ja kyseisistä kolmansista maista tapahtuvien lemmikkilintujen ei-kaupallisten siirtojen unioniin voidaan katsoa aiheuttavan hyvin pienen riskin eläinten terveydelle unionissa, eikä tässä asetuksessa vahvistettuja lemmikkilintujen ei-kaupallisiin siirtoihin sovellettavia sääntöjä tulisi soveltaa kyseisiltä alueilta ja kyseisistä kolmansista maista unioniin tulevien lemmikkilintujen ei-kaupallisiin siirtoihin.
                  
               
                     (8)
                  
                  
                     Jotta lintujen kaupallisia siirtoja unioniin ei peiteltäisi vilpillisesti näyttämään ei-kaupallisilta siirroilta, omistajansa tai valtuutetun henkilön mukana seuraavien lemmikkilintujen enimmäismäärä olisi rajattava viiteen lemmikkilintuun yhtä ei-kaupallista siirtoa kohti. Koska suurempi määrä lintuja aiheuttaa suuremman riskin lintuinfluenssaviruksen kulkeutumisesta ja leviämisestä, yli viiden lemmikkilinnun siirtoa unioniin ei pitäisi katsoa yhdeksi ei-kaupalliseksi lemmikkilintujen siirroksi eikä tällaisten siirtojen pitäisi kuulua tässä säädöksessä vahvistettujen sääntöjen soveltamisalaan. Sen sijaan tällaiset siirrot olisi edelleen suoritettava vankeudessa pidettävien lintujen unioniin saapumista koskevien komission delegoidussa asetuksessa (EU) 2020/692 (6) vahvistettujen vaatimusten mukaisesti, ja niihin olisi sovellettava myös Euroopan parlamentin ja neuvoston asetuksessa (EU) 2017/625 (7) säädettyä virallista valvontaa rajatarkastusasemilla.
                  
               
                     (9)
                  
                  
                     Lisäksi tässä säädöksessä olisi vahvistettava säännöt, jotka koskevat keinoja tunnistaa joltakin alueelta tai jostakin kolmannesta maasta jäsenvaltioon siirrettävät lemmikkilinnut sen varmistamiseksi, että lemmikkilinnun ja vastaavan tunnistusasiakirjan välille voidaan luoda yhteys.
                  
               
                     (10)
                  
                  
                     Euroopan elintarviketurvallisuusviranomaisen (EFSA) ensimmäisen kerran 16 päivänä lokakuuta 2017 julkaisemassa tieteellisessä lausunnossa (8) todetaan, että päätöksessä 2007/25/EY säädetyt eläinten terveyttä koskevat vaatimukset vähentävät tehokkaasti riskiä lintuinfluenssaviruksen kulkeutumisesta unioniin joltakin alueelta tai jostakin kolmannesta maasta jäsenvaltioon suuntautuvien lemmikkilintujen ei-kaupallisten siirtojen yhteydessä. Sen vuoksi tässä asetuksessa vahvistettujen vaatimusten perustana olisi käytettävä kyseisessä päätöksessä vahvistettuja eläinterveysvaatimuksia.
                  
               
                     (11)
                  
                  
                     Lemmikkilintujen unioniin suuntautuviin ei-kaupallisiin siirtoihin sovellettavien ennalta ehkäisevien terveystoimenpiteiden olisi tarjottava useita vaihtoehtoja kyseisten lintujen unioniin tuloa koskeville vaatimuksille, mukaan lukien eristys ennen tällaista ei-kaupallista siirtoa tai eristys määräpaikassa sekä siirtoa edeltävä HPAI-viruksen H5- ja H7-alatyypin testaus ja rokottaminen HPAI-viruksen H5- ja H7-alatyyppiä vastaan.
                  
               
                     (12)
                  
                  
                     Eristysmahdollisuus ennen ei-kaupallisia siirtoja unioniin olisi kuitenkin sallittava vain niiden lemmikkilintujen osalta, jotka ovat peräisin sellaisilta alueilta tai sellaisista kolmansista maista, jotka on arvioitu lintuinfluenssan ja muiden lintulajeille merkityksellisten tautien varalta. Kyseinen vaihtoehto olisi sen vuoksi rajattava sellaisiin kolmansiin maihin tai alueisiin, jotka luetellaan komission täytäntöönpanoasetuksen (EU) 2021/404 (9) liitteessä V, XIV tai XIX olevan 1 osan taulukossa siipikarjan sekä siipikarjan sukusolujen ja alkioiden, siipikarjan ja riistalintujen tuoreen lihan tai munien ja munatuotteiden unioniin saapumisen osalta.
                  
               
                     (13)
                  
                  
                     Lisäksi vaihtoehtoa, jossa lemmikkilinnut eristetään määräpaikassa, saisi käyttää ainoastaan pitopaikassa, joka voi taata eläinten terveystilanteen. Kyseistä vaihtoehtoa käytettäessä lemmikkilinnut olisi sen vuoksi sijoitettava komission delegoidun asetuksen (EU) 2019/2035 (10) 14 artiklan mukaisesti hyväksyttyyn karanteenipitopaikkaan.
                  
               
                     (14)
                  
                  
                     Jotta voitaisiin edelleen vähentää riskiä lintuinfluenssaviruksen leviämisestä unioniin joltakin alueelta tai jostakin kolmannesta maasta jäsenvaltioon suuntautuvien lemmikkilintujen ei-kaupallisten siirtojen yhteydessä, olisi kiellettävä kyseisten lemmikkilintujen vienti näytöksiin, messuille, näyttelyihin tai muihin lintuja yhteen kokoaviin tapahtumiin asianmukaiseksi ajaksi niiden unioniin tulon jälkeen. Sen vuoksi olisi edellytettävä, että kyseisen ajanjakson aikana lemmikkilinnut sijoitetaan virallisen valvonnan alaiseen eristykseen asetuksen (EU) N:o 576/2013 35 artiklan 1 kohdan b alakohdassa säädetyn virallisen valvonnan mukaisesti.
                  
               
                     (15)
                  
                  
                     Lähettävän alueen tai kolmannen maan virkaeläinlääkärin tai vaihtoehtoisesti hyväksytyn eläinlääkärin olisi varmennettava tässä asetuksessa säädettyjen vaatimusten noudattaminen, minkä jälkeen lähettävän alueen tai kolmannen maan toimivaltaisen viranomaisen olisi vahvistettava se komission täytäntöönpanoasetuksen (EU) 2021/1938 (11) liitteessä vahvistetun eläinlääkärintodistuksen mukaisesti; kyseistä asetusta on sovellettava yhdessä tässä asetuksessa vahvistettavien sääntöjen kanssa.
                  
               
                     (16)
                  
                  
                     Tätä asetusta olisi alettava soveltaa 1 päivästä tammikuuta 2022, koska tässä asetuksessa vahvistettavat säännöt korvaavat useita 31 päivään joulukuuta 2021 sovellettavassa päätöksessä 2007/25/EY tällä hetkellä vahvistetuista säännöistä, jotta lemmikkilintujen ei-kaupallisia siirtoja joiltakin alueilta tai joistakin kolmansista maista jäsenvaltioon koskevien sääntöjen osalta ei syntyisi oikeudellista tyhjiötä,
                  
               ON HYVÄKSYNYT TÄMÄN ASETUKSEN:
         
            1 artikla
            Kohde ja soveltamisala
            
               1.   Tässä asetuksessa vahvistetaan eläinterveysvaatimukset, joita sovelletaan asetuksen (EU) N:o 576/2013 liitteessä I olevassa B osassa tarkoitettujen lemmikkieläimiin kuuluvien lintulajien, jäljempänä ’lemmikkilinnut’, ei-kaupallisiin siirtoihin joltakin alueelta tai jostakin kolmannesta maasta jäsenvaltioon.
            
            
               2.   Tätä asetusta ei sovelleta:
               
                           a)
                        
                        
                           jos lemmikkilintujen kokonaismäärä yhden siirron aikana on yli viisi;
                        
                     
                           b)
                        
                        
                           Andorrasta, Färsaarilta, Gibraltarilta, Grönlannista, Islannista, Liechtensteinista, Monacosta, Norjasta, San Marinosta, Sveitsistä ja Vatikaanivaltiosta tulevien lemmikkilintujen siirtoihin.
                        
                     
         
         
            2 artikla
            Lemmikkilintujen enimmäismäärä yhtä ei-kaupallista siirtoa kohti
            Joltakin alueelta tai jostakin kolmannesta maasta jäsenvaltioon omistajansa tai valtuutetun henkilön mukana seuraavia lemmikkilintuja saa yhtä ei-kaupallista siirtoa kohti olla enintään viisi.
         
         
            3 artikla
            Lemmikkilintujen merkitseminen
            
               1.   Lemmikkilintuja saa saapua jäsenvaltioon joltakin alueelta tai jostakin kolmannesta maasta ainoastaan, jos ne on lähettävällä alueella tai lähettävässä kolmannessa maassa merkitty pysyvällä, ei-irrotettavalla ja luettavalla yksilöllisellä aakkosnumeerisella koodilla.
            
            
               2.   Jos lemmikkilintuja siirretään 4 artiklan 1 kohdan b alakohdan i, ii tai iii alakohdassa säädettyjen edellytysten mukaisesti, lintujen on oltava merkitty tämän artiklan 1 kohdassa säädetyllä merkinnällä ennen niiden eristämistä, testausta tai rokottamista lintuinfluenssan H5- ja H7-alatyyppiä vastaan.
            
            
               3.   Poiketen siitä, mitä 1 kohdassa säädetään, lemmikkilintujen kuvaus riittää, jos lemmikkilinnut täyttävät seuraavat vaatimukset:
               
                           a)
                        
                        
                           niitä siirretään 6 artiklassa säädettyjen edellytysten mukaisesti;
                        
                     
                           b)
                        
                        
                           ne on sijoitettu lähettävän alueen tai kolmannen maan toimivaltaisen viranomaisen sinetöimään kuljetuspäällykseen ennen niiden lähettämistä unioniin ja ne pidetään kyseisessä sinetöidyssä kuljetuspäällyksessä 6 artiklan 1 kohdan a alakohdassa tarkoitetun karanteenin ajan.
                        
                     
         
         
            4 artikla
            Ei-kaupallisten siirtojen mukana joltakin alueelta tai jostakin kolmannesta maasta jäsenvaltioon saapuvia lemmikkilintuja koskevat ennalta ehkäisevät terveystoimenpiteet
            
               1.   Lemmikkilintuja saa siirtää jäsenvaltioon joltakin alueelta tai jostakin kolmannesta maasta ainoastaan, jos ne täyttävät seuraavat vaatimukset:
               
                           a)
                        
                        
                           lähettävä alue tai kolmas maa on Maailman eläintautijärjestön (OIE) jäsen;
                        
                     
                           b)
                        
                        
                           lemmikkilinnut täyttävät yhden seuraavista edellytyksistä:
                           
                                       i)
                                    
                                    
                                       ne ovat peräisin täytäntöönpanoasetuksen (EU) 2021/404 liitteessä V, XIV tai XIX olevan 1 osan taulukon ensimmäisessä sarakkeessa mainitusta kolmannesta maasta tai mainitulta alueelta, jossa tai jolla niitä on täytynyt pitää eristyksessä virallisessa valvonnassa vähintään 30 päivän ajan ennen kyseiseltä alueelta tai kyseisestä kolmannesta maasta lähetyspäivää; tai
                                    
                                 
                                       ii)
                                    
                                    
                                       niille on annettu täydellinen primaarinen rokotuskierros viimeisten kuuden kuukauden aikana ja viimeistään 60 päivää ennen päivää, jona ne on lähetetty unioniin, ja ne on tarvittaessa rokotettu uudelleen, valmistajan ohjeiden mukaisesti lintuinfluenssan H5- ja H7-alatyyppiä vastaan lisensoidulla rokotteella, joka ei saa olla elävää heikennettyä rokotetta ja jonka on antanut lähettävän alueen tai kolmannen maan hyväksytty eläinlääkäri tai virkaeläinlääkäri; tai
                                    
                                 
                                       iii)
                                    
                                    
                                       lähettävällä alueella tai lähettävässä kolmannessa maassa
                                       
                                                   —
                                                
                                                
                                                   ne on pidetty eristyksissä hyväksytyn eläinlääkärin tai virkaeläinlääkärin valvonnassa vähintään 14 päivän ajan ennen unioniin lähettämistä;
                                                   ja
                                                
                                             
                                                   —
                                                
                                                
                                                   niille on tehty lintuinfluenssan H5- ja H7-antigeenin tai -genomin osoittamistesti negatiivisin tuloksin näytteestä, jonka hyväksytty eläinlääkäri tai virkaeläinlääkäri on ottanut aikaisintaan seitsemäntenä eristyspäivänä;
                                                
                                             
                                 
                     
                           c)
                        
                        
                           lähettävän alueen tai kolmannen maan hyväksytty eläinlääkäri tai virkaeläinlääkäri on tehnyt lemmikkilinnuille 48 tunnin kuluessa tai viimeisenä työpäivänä ennen kyseiseltä alueelta tai kyseisestä kolmannesta maasta lähetyspäivää kliinisen tarkastuksen, jossa niissä ei ole havaittu mitään ilmeisiä taudin merkkejä;
                        
                     
                           d)
                        
                        
                           lemmikkilinnut eivät ole olleet kosketuksissa toisiin lintuihin c alakohdassa tarkoitetun kliinisen tarkastuksen ja lähettävältä alueelta tai lähettävästä kolmannesta maasta lähtemisen välillä.
                        
                     
            
               2.   Tämän artiklan 1 kohdan b alakohdan ii ja iii alakohdan mukaisesti edellytettävien testien ja rokotteiden on täytettävä vaatimukset, jotka esitetään Maailman eläintautijärjestön (OIE) julkaiseman maaeläinten diagnostisia testejä ja rokotteita käsittelevän käsikirjan 3.3.4 luvussa (Manual of Diagnostic Tests and Vaccines for Terrestrial Animals, 8. painos, 2018).
            
         
         
            5 artikla
            Lemmikkilintujen siirrot unioniin saapumisen jälkeen
            Omistajat tai valtuutetut henkilöt saavat siirtää ainoastaan lemmikkilintuja, jotka ovat saapuneet unioniin joltakin alueelta tai jostakin kolmannesta maasta suoraan matkustajien maahantulopaikasta kotitalouteen tai muuhun unionissa sijaitsevaan asuinpaikkaan, jossa lemmikkilintuja on pidettävä virallisen valvonnan alaisina vähintään 30 päivän ajan niiden unioniin saapumispäivästä eikä niitä saa tänä aikana viedä näytöksiin, messuille, näyttelyihin eikä muihin lintuja yhteen kokoaviin tapahtumiin.
         
         
            6 artikla
            Poikkeus 4 artiklan 1 kohdan b alakohdan ja 5 artiklan vaatimuksista
            
               1.   Poiketen 4 artiklan 1 kohdan b alakohdassa ja 5 artiklassa säädetyistä vaatimuksista lemmikkilintuja, jotka eivät täytä 4 artiklan 1 kohdan b alakohdassa säädettyjä edellytyksiä, saa siirtää joltakin alueelta tai jostakin kolmannesta maasta jäsenvaltioon ainoastaan, jos ne täyttävät seuraavat edellytykset:
               
                           a)
                        
                        
                           niiden määränpäänä on delegoidun asetuksen (EU) 2019/2035 14 artiklan mukaisesti määräjäsenvaltiossa sijaitseva hyväksytty karanteenipitopaikka, jossa niitä pidetään välittömästi unioniin saapumisen jälkeen karanteenissa vähintään 30 päivän ajan;
                        
                     
                           b)
                        
                        
                           omistaja tai valtuutettu henkilö siirtää lemmikkilinnut suoraan matkustajien maahantulopaikasta unionissa a alakohdassa tarkoitettuun hyväksyttyyn karanteenipitopaikkaan;
                        
                     
                           c)
                        
                        
                           linnut vapautetaan karanteenista ainoastaan virkaeläinlääkärin kirjallisella luvalla.
                        
                     
            
               2.   Toimivaltaisen viranomaisen on
               
                           a)
                        
                        
                           valvottava lemmikkilintujen saapumista 1 kohdan a alakohdassa tarkoitettuun hyväksyttyyn karanteenipitopaikkaan;
                        
                     
                           b)
                        
                        
                           tarkastettava karanteeniolosuhteet, mukaan lukien kuolleisuutta koskevan kirjaamisjärjestelmän tarkastus ja lintujen kliininen tarkastus, ainakin karanteeniajan alussa ja lopussa.
                        
                     
         
         
            7 artikla
            Terveystodistus
            
               1.   Lemmikkilintuja saa siirtää unioniin ainoastaan, jos ne täyttävät seuraavat vaatimukset:
               
                           a)
                        
                        
                           lähettävän alueen tai kolmannen maan virkaeläinlääkäri on todistanut, että lemmikkilinnut täyttävät tässä asetuksessa vahvistetut vaatimukset täytäntöönpanoasetuksen (EU) 2021/1938 liitteessä esitetyn eläinlääkärintodistuksen mukaisesti; tai
                        
                     
                           b)
                        
                        
                           kyseisen alueen tai kolmannen maan hyväksytty eläinlääkäri on todistanut, että lemmikkilinnut täyttävät tässä asetuksessa vahvistetut vaatimukset täytäntöönpanoasetuksen (EU) 2021/1938 liitteessä esitetyn eläinlääkärintodistuksen mukaisesti, minkä jälkeen kyseisen alueen tai kolmannen maan toimivaltainen viranomainen on vahvistanut todistuksen.
                        
                     
            
               2.   Lemmikkilintuja saa siirtää unioniin ainoastaan, jos lähettävän alueen tai kolmannen maan virkaeläinlääkäri tai hyväksytty eläinlääkäri on täyttänyt 1 kohdassa tarkoitetun eläinlääkärintodistuksen omistajan tai valtuutetun henkilön kyseiseen eläinlääkärintodistukseen sisältyvän kirjallisen ilmoituksen ja seuraavien perusteella:
               
                           a)
                        
                        
                           omistajan tai valtuutetun henkilön esittämät todisteet siitä, että on tehty järjestelyjä lemmikkilintujen asettamiseksi karanteeniin delegoidun asetuksen (EU) 2019/2035 14 artiklan mukaisesti hyväksytyssä karanteenipitopaikassa, kun kyse on lemmikkilinnuista, jotka on tämän asetuksen 6 artiklan mukaisesti asetettava karanteeniin; tai
                        
                     
                           b)
                        
                        
                           määräjäsenvaltion myöntämä lupa, kun kyse on lemmikkilinnuista, joille on myönnetty poikkeus asetuksen (EU) N:o 576/2013 32 artiklan 1 kohdan mukaisesti.
                        
                     
         
         
            8 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä heinäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 178, 28.6.2013, s. 1.
         
            (2)  Euroopan parlamentin ja neuvoston asetus (EU) 2016/429, annettu 9 päivänä maaliskuuta 2016, tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) (EUVL L 84, 31.3.2016, s. 1).
         
            (3)  Komission päätös 2005/759/EY, tehty 27 päivänä lokakuuta 2005, tietyistä suojatoimenpiteistä, jotka liittyvät erittäin patogeeniseen lintuinfluenssaan eräissä kolmansissa maissa sekä omistajiensa mukana seuraavien lintujen kuljetuksiin kolmansista maista (EUVL L 285, 28.10.2005, s. 52).
         
            (4)  Komission päätös 2007/25/EY, tehty 22 päivänä joulukuuta 2006, tietyistä suojatoimenpiteistä, jotka liittyvät erittäin patogeeniseen lintuinfluenssaan ja omistajiensa mukana seuraavien lemmikkilintujen kuljetuksiin yhteisöön (EUVL L 8, 13.1.2007, s. 29).
         
            (5)  Komission täytäntöönpanopäätös (EU) 2020/2107, annettu 14 päivänä joulukuuta 2020, päätöksen 2007/25/EY muuttamisesta sen soveltamisajan osalta (EUVL L 425, 16.12.2020, s. 103).
         
            (6)  Komission delegoitu asetus (EU) 2020/692, annettu 30 päivänä tammikuuta 2020, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta (EUVL L 174, 3.6.2020, s. 379).
         
            (7)  Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).
         
            (8)  EFSA Journal 2017;15(10):4991.
         
            (9)  Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).
         
            (10)  Komission delegoitu asetus (EU) 2019/2035, annettu 28 päivänä kesäkuuta 2019, Euroopan parlamentin ja neuvoston asetuksen (EU) 2016/429 täydentämisestä maaeläimiä pitäviä pitopaikkoja ja hautomoja sekä tiettyjen pidettävien maaeläinten ja siitosmunien jäljitettävyyttä koskevien sääntöjen osalta (EUVL L 314, 5.12.2019, s. 115).
         
            (11)  Komission täytäntöönpanoasetus (EU) 2021/1938, annettu 10 päivänä marraskuuta 2021, lemmikkilintujen ei-kaupallisissa siirroissa joltakin alueelta tai jostakin kolmannesta maasta jäsenvaltioon käytettävän tunnistusasiakirjan mallin vahvistamisesta ja päätöksen 2007/25/EY kumoamisesta (EUVL L 396, 10.11.2021, s. 47).